Kristillisdemokraattien puheenjohtaja ja sisäministeri Päivi Räsäsen Facebook-sivut katosivat eilen illalla. Räsästä odotti Facebookissa ilmoitus, ettei sivuja enää löydy.

– En päässyt enää kirjautumaan omille sivuilleni. Ne olivat kadonneet tietämättömiin, hän kertoo KD-lehdelle eduskunnan kevätkauden avajaisistunnon alla tiistaina puoliltapäivin.

Sinne on laitettu tiukat ehdot kirjautuessa. Facebook-sivulleni ei voi kirjoittaa kukaan muu kuin minä

Asiaa selvitetään parhaillaan eikä ilkivallan tai hakkeroinnin mahdollisuutta voi myöskään sulkea pois. Räsäsen mukaan hänen sivustonsa on erittäin tarkasti suojattu.

– Sinne on laitettu tiukat ehdot kirjautuessa. Facebook-sivulleni ei voi kirjoittaa kukaan muu kuin minä.

Eniten Räsästä harmittaa noin 5000 Facebook-ystävän verkoston menetys, mikäli sivustoa ei löydy.

– Harmittaa, enkä pysty sanomaan, ratkeaako asia, ja miten ja milloin, Räsänen kertoo tyrmistyneenä.

Räsänen esitti eilen MTV3:n uutisissa ajatuksen salaisesta kotietsinnästä, jossa poliisilla olisi tietyissä tapauksissa mahdollisuus käydä erittäin vakavasta rikoksesta epäillyn tietokoneella tai kotona tämän tietämättä.

– En ole ajatellut, onko näillä tapahtumilla yhteyttä lausuntoihini. Nehän koskivat terrorismin torjuntaa, Räsänen sanoo.